*Návrh VZN vyvesený na úradnej tabuli v obci Radatice dňa: 1.12.2022*

*VZN nadobúda účinnosť dňa: 1.1.2023*

#### **Všeobecne záväzné nariadenie č. 2/2022** **o určení výšky finančných príspevkov na čiastočnú úhradu nákladov na výchovu a vzdelanie a nákladov spojených so stravovaním v školách a školských zariadeniach, ktorých zriaďovateľom je obec RADATICE**

Obecné zastupiteľstvo v Radaticiach, v súlade s ustanovením § 6 a § 11 zákona č. 369/1990 Zb. o obecnom zriadení v znení neskorších predpisov a v súlade s ustanovením § 6 ods. 24 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a ustanoveniami § 28, § 49, § 114, § 116 a § 140 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov sa uznáša na tomto všeobecne záväznom nariadení:

#### **PRVÁ ČASŤ ÚVODNÉ USTANOVENIA**

#### **§ 1** **Účel a predmet**

Všeobecne záväzné nariadenie (ďalej len „VZN“) určuje výšku príspevku na čiastočnú úhradu nákladov na výchovu a vzdelávanie a nákladov spojených so stravovaním v školách a školských zariadeniach, ktorých zriaďovateľom je obec Radatice.

#### **§ 2** **Druhy príspevkov v školách a školských zariadeniach**

V školách a školských zariadeniach v zriaďovateľskej pôsobnosti obce Radatice sa uhrádzajú tieto príspevky na čiastočnú úhradu nákladov na výchovu a vzdelávanie a nákladov spojených so stravovaním (ďalej len „príspevky“):

1. príspevok za pobyt dieťaťa v materskej škole,
2. príspevok na čiastočnú úhradu nákladov spojených so stravovaním v zariadení školského stravovania.

#### **DRUHÁ ČASŤ PRÍSPEVKY V ŠKOLÁCH A ŠKOLSKÝCH ZARIADENIACH**

#### **§ 3 Príspevok za pobyt dieťaťa v materskej škole**

1. Za pobyt dieťaťa v materskej škole prispieva zákonný zástupca na čiastočnú úhradu výdavkov materskej školy mesačne na jedno dieťa sumou **10,00 €.**
2. Príspevok sa uhrádza vopred do 10. dňa v kalendárnom mesiaci.
3. Ak je dieťa prijaté do materskej školy v priebehu školského roka, za prvý mesiac dochádzky sa príspevok uhrádza vždy do troch pracovných dní odo dňa, v ktorom bolo zákonnému zástupcovi doručené rozhodnutie o prijatí dieťaťa do materskej školy.

#### **§ 4 Výška, termín a spôsob úhrady príspevku za pobyt dieťaťa v materskej škole v období obmedzenej alebo prerušenej prevádzky cez letné prázdniny**

1. Príspevok v materskej škole sa neuhrádza za dieťa, ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom.
2. Preukázateľný spôsob je predloženie potvrdenia od lekára (ak je dôvodom choroba) a čestné vyhlásenie zákonného zástupcu o rodinných dôvodoch prerušenia dochádzky do materskej školy.
3. Príspevok v materskej škole sa neuhrádza za dieťa, ktoré nedochádzalo do materskej školy v čase školských prázdnin, kedy je prerušená prevádzka materskej školy

***§ 5  
Príspevok na čiastočnú úhradu nákladov za stravovanie v zariadení školského stravovania***

1. Zariadenie školského stravovania poskytuje stravovanie deťom a žiakom za čiastočnú úhradu nákladov, ktoré uhrádza zákonný zástupca vo výške nákladov na nákup potravín podľa vekových kategórií stravníkov v súlade s finančnými pásmami nákladov na nákup potravín na jedno jedlo určenými ministerstvom školstva s účinnosťou od 1.1.2023.
2. Výška príspevku je nasledovná:

Tabuľka č. 1 – Finančné pásma A – Materská škola – deti od 2 do 6 rokov – 3. pásmo

|  |  |  |  |  |  |
| --- | --- | --- | --- | --- | --- |
| Stravník – dieťa v MŠ | 1 desiata | 1 obed | 1 olovrant | Celodenná strava | Platba zákonného zástupcu za 1 deň |
| € | € | € | € | € |
| Stravníci od 2 – 6 rokov | 0,50 | 1,20 | 0,40 | 2,10 | 2,10 |

 Tabuľka č. 2 – Finančné pásma A – Základná škola – 3. pásmo

|  |  |  |
| --- | --- | --- |
| Stravník – žiak v ZŠ | 1 obed | Platba zákonného zástupcu za 1 deň |
| € | € |
| Stravníci od 6 – 11 rokov | 1,70 | 1,70 |
| Stravníci od 11 – 15 rokov | 1,90 | 1,90 |

1. Zákonný zástupca dieťaťa navštevujúce základnú školu uhrádza príspevok na režijné náklady zariadenia školského stravovania vo výške 0,10 euro denne.
2. Príspevok na čiastočnú úhradu nákladov na stravovanie v zariadení školského stravovania podľa tohto článku sa uhrádza do 20. dňa v mesiaci na príslušný mesiac.
3. Zákonný zástupca alebo dospelá osoba majú povinnosť príspevok uhradiť spôsobom a za podmienok, ktoré upraví vedúca školskej jedálne interným predpisom, ktorý musí byť zverejnený v rámci budovy školskej jedálne.
4. Odhlásenie zo stravy je možné najneskôr do 14:00 hod. predchádzajúceho dňa. V prípade nepredvídaných okolností (choroba dieťaťa/žiaka) je možné odhlásenie zo stravy do 8:00 hod. daného dňa na tel. č. 051/7796 221. Na základe odhlásenia sa v nasledujúcom mesiaci odpočíta preplatok stravného.

#### **§ 6 Stravovanie a príspevok dospelých stravníkov v zariadení školského stravovania**

1. Zriaďovateľ súhlasí so stravovaním dospelej osoby v zariadeniach školského stravovania.
2. Denný príspevok dospelých stravníkov na nákup potravín sa uhrádza podľa finančného pásma stanoveného MŠ pre vekovú kategóriu stravníkov 15 – 19-ročných žiakov strednej školy – finančné pásmo B – 3. pásmo.
3. Náklady na nákup potravín na jedno jedlo pre dospelého stravníka sa určujú vo výške 2,40 eur a režijné náklady vo výške 2,90 euro.
4. Dospelý stravník uhrádza za jedno hlavné jedlo cenu, ktorá sa skladá z príspevku vo výške nákladov na nákup potravín a režijných nákladov. t.j. 5,30 €.
5. Stravovanie zamestnancov sa realizuje v súlade so Zákonníkom práce. Hodnota obeda sa stanovuje na sumu 5,30 eur, pričom zamestnanec prispieva sumou 2,40 eur a zamestnávateľ sumou 2,90 eur.

**TRETIA ČASŤ  
 ZÁVEREČNÉ A ZRUŠOVACIE USTANOVENIA**

#### **§ 7 Záverečné ustanovenia**

1. Toto Všeobecne záväzné nariadenie bolo schválené Obecným zastupiteľstvom v Radaticiach dňa 16.12.2022.

2. Dňom účinnosti tohto všeobecného záväzného nariadenia sa zrušuje Všeobecne záväzné nariadenie obce Radatice č. 2/2019 zo dňa 27.7.2019 o určení výšky finančných príspevkov na čiastočnú úhradu nákladov na výchovu a vzdelanie nákladov spojených so stravovaním v školách a školských zariadeniach, ktorých zriaďovateľom je Obec Radatice a dodatok č. 1 k VZN č. 2/2019 zo dňa 31.7.2020.

3. Toto Všeobecne záväzné nariadenie nadobúda účinnosť dňom 1.1.2023.

..................................................

Mgr. Gabriela Viazanková

starostka obce